ועדת הכלכלה, כנסת 20, פרוטוקול מספר 857, 2018-11-19 09:30

יעקב אשר: בוקר טוב לכולם – מנהלת הוועדה, היועצת המשפטית.

יעקב אשר: אני מתכבד לפתוח את ישיבת הוועדה.

יעקב אשר: על סדר-היום: תקנות התעבורה, התשע"ח-2018, בדבר חבישת קסדות, הגדרת קורקינט ממונע, אמבולנס רכב ביטחון ועוד.

יעקב אשר: מי מציג?

חוה ראובני: בוקר טוב, אדוני.

חוה ראובני: כפי שאמרת, יש פה כמה עניינים.

חוה ראובני: רוב התקנות פה עוסקות בכלים הדו-גלגליים ובפרט בנושאי קסדות.

חוה ראובני: יחד עם זה, יש פה עוד כמה דברים.

חוה ראובני: אני מציעה שניגש אליהם, ונסביר אותם אחד לאחד.

יעקב אשר: יש משהו כולל לכולם או זה רצף של תקנות שהספקתם להכין ולהתקדם אתן – מה שאי-אפשר יהיה לומר לגבי הישיבה הבאה של שירותי הרכב, שאת זה עוד לא הספקתם?

חוה ראובני: כיוון שאני מעורה גם שם, זה ייאמר שם.

לאה ורון: אנחנו משוכנעים שאת מעורה בכול.

יעקב אשר: אני לתומי חשבתי שבהזדמנות הזו תביאו גם את נושא חבישת הקסדה, מה שאנחנו מדברים על אופניים חשמליים, חובה.

חוה ראובני: הצעת חוק לתיקון פקודת התעבורה מס' 125 עברה קריאה ראשונה מייד בתחילת המושב.

חוה ראובני: היא מונחת על שולחן הוועדה, ואני בטוחה שהוועדה תשים אותה בהזדמנות הראשונה לאישור.

לאה ורון: דיברה אתי אתמול המנכ"לית של משרד התחבורה, הגב' קרן טרנר-אייל, וביקשה לצרף את הצעת החוק, אבל כידוע, אנחנו לא מצרפים מהיום למחר הצעות חוק לסדר-היום של הוועדה.

לאה ורון: צריך לבחון אותן, ללמוד אותן, ואז נוכל להעמיד אותה בסדר-היום של הוועדה, כפי שהבטחתי לגב' טרנר.

יעקב אשר: נעשה ככל יכולתנו להצליח כן להביא את זה עוד במושב הזה, אם זה יהיה עוד אפשרי.

חוה ראובני: בעקבות החלטת הממשלה ב-14 באוקטובר כבר כתבנו והפצנו חלק להערות הציבור והוצאנו עם משרד המשפטים, וחלק אנחנו עובדים – גם תיקונים נוספים לתקנות התעבורה וגם לצו התעבורה עבירות קנס, כי לפי החלטת הממשלה, שהתקבלה ב-14 באוקטובר, הדברים יובאו לכנסת בדחיפות המקסימלית בסדרת עניינים.

יעקב אשר: למרות שברור לי שיש דברים – אני יודע לעצמי לבד, עם הצעת חוק שאני הגשתי, דברים נוספים שהיינו רוצים לראותם כמכלול אחד בחקיקה הזאת, אבל אני אומר את האמת – מאחר שאני יודע שלא נצליח להגיע לכול, נלך בשיטת הסלמי כדי לפחות להציל כמה אנשים בדרך.

יעקב אשר: באמת נושא הקסדות – תעיפו את זה כמה שיותר מהר.

יעקב אשר: אל תקשרו את זה עם דברים מסובכים יותר, כי הוא עומד בפני עצמו.

יעקב אשר: אם את זה תביאו מהר, יש סיכוי שנצליח להעביר.

לאה ורון: צודק היושב-ראש, שנושא הקסדות מצוי בהצעת החוק עם עוד שניים-שלושה נושאים אחרים מורכבים.

יעקב אשר: צריך לראות שאם הם יהיו מורכבים, לכו אתם אחורה ולכו קדימה עם מה שאתם יכולים.

יעקב אשר: לפחות נציל ילד אחד או שניים ממכת ראש – זה גם יהיה משהו.

אבנר פלור: בהמשך לאותה החלטת ממשלה, ביחד עם משרד החינוך בחודשיים האלה התלמידים של חינוך תעבורתי לומדים את נושא האופניים החשמליים, שתהיה להם כשירות רכיבה, ומי שרוצה, יכול לבצע מבחן תיאוריה כבר מחודש דצמבר ספציפית לגבי אופניים חשמליים.

אבנר פלור: זה עוד משהו שעשינו.

יעקב אשר: יש לכם היום הגדרה למבחן תיאוריה לאופניים חשמליים?

יעקב אשר: אשמח לשמוע שיש דבר כזה.

אבנר פלור: כן.

אבנר פלור: בחודש דצמבר כבר יוכלו להיות אצל הזכיינים ולבצע את המבחנים האלה.

אבנר פלור: נתנו את האופציות.

יעקב אשר: הייתי שמח יותר אם זה לא היה אופציה.

אבנר פלור: זה יהיה תנאי לרכיבה.

חוה ראובני: זה תומך את התקנות שאנחנו עובדים עליהן.

יעקב אשר: נגיע אליהן, וננסה לאשר אותן, בעזרת השם.

יעקב אשר: אני מאיץ בכם עד כמה שאפשר בעניין.

יעקב אשר: אין לנו הרבה סמכות עליכם חוץ מאשר להאיץ בכם או לתקוע לכם חוקים.

יעקב אשר: אני בוחר בראשון-ראשון – להאיץ.

יעקב אשר: נחזור לתקנות שלנו.

יעקב אשר: נעבור אחד-אחד – תסבירו.

חוה ראובני: תוקף סמכותי לפי סעיף 70 (1), (17), (22) ו-(24) לפקודת התעבורה, באישור ועדת הכלכלה של הכנסת לפי סעיף 2 (ב) לחוק העונשין, התשל"ז – 1977, אני מתקין תקנות אלה: תיקון תקנה 39ג.

חוה ראובני: 1.

חוה ראובני: בתקנות התעבורה, התשכ"א-1961 (להלן – התקנות העיקריות), בתקנה 39ג(ד), במקום "מהסוג האמור בחלק ג'" יבוא "שסומנה כאמור בפרט 9 לחלק ג'" ובסופה יבוא "ובלבד שמבנה הקסדה יכסה את אפרכסת האוזן, והיא תהיה קשורה ברצועה שתמנע את נפילתה בשעת הנסיעה".

חוה ראובני: התקנה הזו עניינה בחובת חבישת קסדה ברכיבה בטרקטורון.

חוה ראובני: החובה קיימת.

חוה ראובני: אנחנו מבקשים להוסיף כאן – אחד, עניין קל יחסית, שהקסדה תהיה גם רכוסה.

חוה ראובני: קסדה שמונחת על הראש ואינה רכוסה באופן שמונע את נפילתה, היא חסרת תועלת, אם הנוסע נופל.

יעקב אשר: ועד היום אין בהירות בתקנות מה נקרא קסדה?

יעקב אשר: קסדה בלי כל מה שאמרת עכשיו, שקשה לחזור על זה- -

חוה ראובני: הקסדה – יש לה הרצועה, אבל אנשים משאירים לעתים את הקסדות פתוחות.

חוה ראובני: התקנה מוסיפה חובת חבישת קסדה, הכוללת חובה לרכוס את הקסדה.

חוה ראובני: לא רכסת – לא חבשת.

יעקב אשר: ואם שמת קסדה שאין לה בכלל את האמצעי הזה של הרכיסה?

חוה ראובני: זה לא קסדה בכלל.

חוה ראובני: מהסוג האמור בחלק ג' – אנחנו מפנים לפרט 9 בחלק ג', כי מאז שיש לנו קסדות לגלגינוע בתקנות, יש לנו שני סוגי קסדות בתוספת, ואנחנו רוצים להבהיר איזה.

חוה ראובני: יש שתי קבוצות של קסדות: יש, בהגדרה גסה – קסדות אופניים וקסדות אופנוע.

חוה ראובני: כשאנחנו מדברים על טרקטורון, אנחנו רוצים קסדות אופנוע – לא קסדות אופניים.

חוה ראובני: לכן אנחנו מתקנים כאן, שאנחנו לא אומרים סתם חלק ג' בתוספת, כיוון שחלק ג' כולל את שני סוגי הקסדות, אלא פרט 9, שזה קסדות אופנועים.

חוה ראובני: והדבר הנוסף שיש פה – הנושא של ביטול מה שמכונה קסדת חצי.

חוה ראובני: יש קסדות, שעונות לתקן האמריקאי, שהן קסדות חצי, המכונה גם קלימרו.

חוה ראובני: זה מקיף את הראש, את החלק האחורי – לא יורד עד העורף.

חוה ראובני: הקסדה הזאת לא עומדת בתקן הישראלי, אבל היא כן עומדת בתקן האמריקאי.

חוה ראובני: היא מסומנת כעומדת בתקן האמריקאי.

חוה ראובני: התקן האמריקאי בחלקו כן מוכר בארץ, למעט החלק של הקסדת חצי.

חוה ראובני: לכן הציבור מתקשה לדעת שזה לא תקן ישראלי, כן תקן ישראלי, מותר או אסור.

חוה ראובני: לכן אנחנו מכניסים את זה פה על דרך התיאור הגרפי.

יעקב אשר: בעצם לא שיניתם פה משהו אלא יותר הבהרתם.

חוה ראובני: פורמלית התקן האמריקאי מנוי בתוספת בגלל יתר מרכיביו.

חוה ראובני: אנחנו לא יכולים לדרוש מהציבור לדעת מה עומד בתקן ובאיזה חלק מהתקן.

חוה ראובני: הוא מסתכל על הסימונים.

חוה ראובני: אז לכאורה אם מסומן תקן אמריקאי, זה מטעה אותו.

חוה ראובני: לכן אנחנו מוסיפים פה את התיאור: ובלבד שמבנה הקסדה יכסה את אפרכסת האוזן - יגיע עד החולק התחתון של הפנים.

חוה ראובני: כך אנו מוציאים את קסדת החצי.

חוה ראובני: מסומן תקן אמריקאי.

חוה ראובני: ימדוד אדם את הקסדה.

חוה ראובני: לא מכסה את אפרכסת האוזן - לא עומדת בדרישת התקנה.

יעקב אשר: הדרישה של חצי לגבי אופניים רגילים, לא חשמליים – היא כן?

חוה ראובני: קסדות אופניים זה משפחה אחרת.

חוה ראובני: פה אנחנו מדברים על קסדות אופנועים.

יעקב אשר: אבל במשפחה של האופניים הלא חשמליים, חצי קסדה היא בסדר.

חוה ראובני: קסדות אופניים כוללות את החצאים.

חוה ראובני: כן.

יעקב אשר: יש הערות למישהו, על כל סעיף?

אביגל כספי: רק אשלים את מה שחוה אמרה ואדבר על מה שהיה בשנים הקודמות.

אביגל כספי: בעצם היועצת המשפטית של משרד התחבורה דיברה על כך שצרכן מגיע לחנות – הוא לא צריך לדעת מה כולל התקן וכו'.

אביגל כספי: לכן ב-2016, כשהגיעו התקנות של הגלגינוע, וקבעו חובת חבישת קסדה על הגלגינוע, ההערה שלנו היתה שהקסדה צריכה להיות מסומנת במדבקה, כשהצרכן מגיע לחנות, שיידע אם הקסדה היא תקנית או לא תקנית, לא להחיל עליו את החובה לבדוק מה כתוב בתקן.

אביגל כספי: לכן עכשיו בתקנות האלה משרד התחבורה החזיר את הגלגל אחורה, ובעקבות הערות שלנו נשלח נוסח מתוקן, שלגבי הגלגינוע חוזר העניין של מדבקת הסימון וזה גם משולב לאורך כל ההוראות לגבי הקסדות.

חוה ראובני: במקום מהסוג האמור – זה שסומנה כאמור, בתקנה שזה עתה הקראתי.

חוה ראובני: הוא צריך לראות את הסימון.

יעקב אשר: מדבקה – יש לה טבע כזה- - -

אביגל כספי: בתקנות, אתה רואה את הציור שצריך להופיע על גבי המדבקה.

יעקב אשר: בצורה מוטבעת?

אבנר פלור: מודבקת שאינה ניתנת להסרה.

יעקב אשר: אוקיי.

חוה ראובני: זה מה שכתוב פה – מי שרוכש את הקסדה, צריך לבדוק את הסימון – לא את הטיב.

יעקב אשר: תודה.

יעקב אשר: בבקשה.

משה קונפורטי: בוקר טוב.

משה קונפורטי: משה קונפורטי, מעמותת אנשים באדום.

משה קונפורטי: נמצאת אתי יושבת-ראש העמותה נורית גרוסמן.

משה קונפורטי: אל"ף, אני רוצה לחזק את דברי היושב-ראש בחיוניות של זירוז ההליך בנושא חבישת קסדה בכלל הן באופניים חשמליים והן בנושא של הקורקינטים.

משה קונפורטי: אני חושב שיש פה בעיה מאוד אקוטית, והציבור לא בדיוק יודע מה חוקי ומה לא חוקי.

משה קונפורטי: צריך שתצא פה הבהרה מאוד-מאוד ברורה, כי הסרת קסדה היא ממש כמו הסרת אחריות, וזה נכון לא רק לגבי ילדים אלא נכון גם לגבי מבוגרים.

משה קונפורטי: הכלים האלה מאוד נפוצים ומאוד שכיחים, ורק באחרונה ראינו לא מעט מקרים שגרמו למוות - הרבה יותר מלהציל שניים.

משה קונפורטי: אם יהיה החוק הזה, יינצלו הרבה מאוד אנשים.

משה קונפורטי: כמובן, עד שאין החוק הזה אנשים עדיין יכולים להשתמש בזה - לא צריך חוק כדי לשמור על החיים שלך, אבל אנחנו חושבים שחוק כן ייצור כאן תרבות של שימוש באמצעי ההגנה האלה, ולכן חשיבותו.

משה קונפורטי: אני חושב שהכנסת הוכיחה לא אחת שדברים חשובים לה, היא יודעת להעביר חוקים במהירות שיא.

משה קונפורטי: ראינו את זה בחוקי המשילות.

משה קונפורטי: אני חושב שגם כאן, עוד לפני שהכנסת מתפזרת, כפי שזה נראה היום, כדאי שיהיה הליך כמה שיותר מזורז לקידום העניין של חבישת קסדה.

משה קונפורטי: תודה.

יעקב אשר: תודה.

יעקב אשר: עוד מישהו?

יעקב אשר: משטרה?

צביקה דן: צביקה דן, רלב"ד.

צביקה דן: כמובן, כל מה שישפר את מיגון הרוכבים – במקרה זה קסדה - זה מצוין.

יעקב אשר: אני רוצה לשאול לגבי התהליך.

יעקב אשר: התקנות האלה היו בשולחן עגול אתכם?

יעקב אשר: אני בודק את התהליכים באופן כללי, בלי קשר - במסגרת רצוננו שהרלב"ד יהפוך לקואליציה משותפת.

צביקה דן: היועצת המשפטית שלנו פה.

לילך מור: עו"ד לילך שרביט, מהלשכה המשפטית.

לילך מור: כמובן, זה נעשה גם בשיתוף שלנו.

יעקב אשר: אוקיי.

יעקב אשר: אפשר להמשיך.

חוה ראובני: ככלל תקנות, אנחנו עוברים דרך ועדה בין-משרדית משותפת לכלל גורמי הממשלה.

יעקב אשר: בין משרדית אני יודעת, כי אתם חייבים.

חוה ראובני: לא, גם הרשות הלאומית נמצאת בוועדה.

חוה ראובני: הם חברים רשמיים.

חוה ראובני: קיים.

יעקב אשר: אני רוצה להטמיע את זה, שהרלב"ד יהיה גוף מתכלל.

יעקב אשר: לפחות את זה, אם לא מה שרצינו בחוק הרלב"ד.

חוה ראובני: הם לגמרי מעורים.

יעקב אשר: אני מעלה להצבעה את התיקון.

יעקב אשר: מי בעד?

יעקב אשר: מי נגד?

יעקב אשר: בעד התקנה – פה אחד

יעקב אשר: התקנה אושרה.

חוה ראובני: תקנה 2.

חוה ראובני: תיקון תקנה 39יד.

חוה ראובני: בתקנה 39יד לתקנות העיקריות, בסופה יבוא - "(ג) לא ינהג אדם ברכינוע אלא אם כן הוא חובש קסדת מגן שסומנה כאמור בפרט 1א(2) לחלק ג' בתוספת השנייה, ובלבד שהיא תהיה קשורה ברצועה שתמנע את נפילתה בשעת הנסיעה".

חוה ראובני: כאן אנחנו מוסיפים חובת חבישת קסדה ברכינוע.

חוה ראובני: מדובר בסאגווי, אבל גם הוברבורד.

חוה ראובני: אנחנו מטילים כאן חובת חבישת קסדה.

חוה ראובני: כאן מאפיינים את הקסדה הזו – מהסוג של קסדת אופניים.

חוה ראובני: עד היום ברכינוע לא היתה חובת חבישת קסדה.

חוה ראובני: אנחנו מבקשים להוסיף את זה, אבל כאן הקסדה המתונה יותר, קסדת האופניים ושוב היא נבחנת על-ידי הסימון ולא לפי הטיב, שסומנה כאמור.

יעקב אשר: כלומר מרגע כניסת החוק, אם אנחנו רואים ילד נוסע על אחד - מהסאגווי או רכינוע, חייב להיות ממוגן.

חוה ראובני: הוא חייב להיות עם קסדה, אבל גם אסור לו לרכב - עד גיל 16.

יעקב אשר: כמובן.

יעקב אשר: סמכויות האכיפה שנתנו בזמנו לפקחים ברשויות, חלים גם על זה?

חוה ראובני: לא.

חוה ראובני: נצטרך להוסיף את זה בהמשך.

יעקב אשר: למה אתם לא יודעים לעשות את זה ביחד?

יעקב אשר: למה אתם כאלה כבדים?

יעקב אשר: זה כל כך טריוויאלי וכל כך נכון לעשות אותו, עם הבעיות שלו.

יעקב אשר: אני יודע שכל זה בעיות – צריך להוציא את היועץ המשפטי לממשלה מישיבה דחופה כדי לדבר על זה, אבל אם ילד יודע שפקח יכול לתת דוח לאבא שלו ולקרקע לו את המכשיר ליום-יומיים כי זה עושה לו בלגאן במשפחה, הוא יחשוב.

יעקב אשר: הבהרנו בתקנות את הסמכויות, נכון?

חוה ראובני: כן.

יעקב אשר: מוסיפים.

חוה ראובני: עד שאין התקנות האלה בתוקף, אי-אפשר לכלול אותן בתוספת.

יעקב אשר: אבל עכשיו ברגע שאישרנו?

חוה ראובני: צריך יהיה להמשיך את זה.

חוה ראובני: הלקח שלי מהפיגור הזה כל פעם, שאנחנו תמיד רודפים אחרי הזנב – זה להכין כל פעם את כל השלושה ביחד, רק שיש להבין שצריך להכין תקנות, צו עבירות קנס ותוספת לחוק לייעול הפיקוח ואכיפה עירוניים.

חוה ראובני: זה שלושה שרים שונים נמצאים בלופ הזה.

חוה ראובני: לא רק פקידים שונים ויועצים שונים.

חוה ראובני: כי תקנות תעבורה זה שר התחבורה, וצו עבירות קנס זה שר התחבורה בהסכמת שר המשפטים, וחוק לייעול לפיקוח ואכיפה זה שר ביטחון פנים בהסכמת שר התחבורה.

יעקב אשר: אנחנו מאמינים שהקב"ה ברא את האדם.

יעקב אשר: הוא נתן לו חמש אצבעות.

יעקב אשר: זו המצאה.

יעקב אשר: גם לנו יש אצבעות – יש משרד התחבורה, יש משרד האוצר.

יעקב אשר: רק דבר אחד לא למדתם מהקב"ה - לעשות את החיבור ביניהם.

יעקב אשר: שזה יכול לעבוד ביחד.

יעקב אשר: לא כל אחד חי בפני עצמו.

יעקב אשר: יש חיבור.

יעקב אשר: דבר כל כך פשוט.

יעקב אשר: היינו צריכים לעשות, לאשר את התקנות, יהיה מוכן התיקון לחוק רק בחלק הזה, לסגור את הישיבה, לפתוח ישיבה, לאשר אותה ולרוץ קדימה.

חוה ראובני: הלקח שלי הוא שצריך להגיש את כל השלושה ביחד.

יעקב אשר: והלקח שלי – מה שזעקתי ואני זועק למשרד התחבורה כל הזמן – להכין תוכנית כוללת, להביא חבילה שלמה של דברים, גם לגבי הרישוי, גם לגבי הקסדות, גם לגבי האכיפה, גם לגבי התיאוריות והכול.

אבנר פלור: זו החלטת הממשלה.

יעקב אשר: לא, היא נוגעת בכול, לא נוגעת עד הסוף, אבל זה עוד סיפור.

אביגל כספי: יש לי הערה.

אביגל כספי: זה גם מתקשר למה שאמרת על קשירת הכול בכול, אבל בעצם מוסיפים פה לסימן שנוגע ברכינוע איסור נוסף – רכיבה ללא קסדה.

אביגל כספי: אחד הדברים שנעשה פה בהמשך זה הקביעה שלגבי גלגילנוע החובות דוגמת קסדה, רכיבה מתחת לגיל 16 וכו' חלות גם אם הכלי תקני וגם אם לא.

יעקב אשר: כלומר היום אנחנו עושים איחוד שמות.

אבנר פלור: אבל זה דברים שונים.

יעקב אשר: אבל אנחנו נותנים להם הגדרה שווה בתקנות.

חוה ראובני: לא.

חוה ראובני: לכל אחד יש הדרישות שלו.

יעקב אשר: הגלגינוע גם יחויב בקסדה?

אביגל כספי: אבל החובה קיימת.

אביגל כספי: אותה הבחנה שהחובות חלות בין אם הכלי תקני ובין אם לאו, השאלה אם להוסיף את זה גם לעניין הרכינוע.

אביגל כספי: כלומר לכאורה עכשיו רכינוע שאינו תקני, לא חלה עליו חובת חבישת קסדה.

אביגל כספי: השאלה אם ברגע שנוגעים בעניין של רכינוע, אם לא לקבוע שהוראות הסימן לגבי רכינוע חלות בין אם הכלי תקני ובין אם לאו.

אביגל כספי: בהגדרת רכינוע כתוב שזה רכב מנוע דו-גלגלי שמוני באמצעות מנוע חשמלי, שבע דרישות.

אביגל כספי: אחת מהן, שהוא קיבל אישור מעבדה מוסמכת, שעומד בדרישות טכניות.

יעקב אשר: כלומר אם מישהו חטא פעם אחת, ורכש כזה דבר שאינו תקני, גם יהיה פטור?

יעקב אשר: איך אתם סוגרים את הלקונה הזו?

חוה ראובני: ברכינוע אנחנו רואים את הבעיה הרבה פחות.

יעקב אשר: השאלה אם הוא בכל מקרה מחויב או לא, כי אם אותו ילד, שנראה בן 16, ייקח עורך דין, שאומר: אתה לא יכול לאכוף אותי כי זה לא תקני.

אבנר פלור: אסביר.

אבנר פלור: למשל, אופניים חשמליים הם מוגבלים עד 25 קמ"ש.

אבנר פלור: ברגע שהוא מעבר למהירות הזו, הוא הופך להיות אופנוע, ואז יהיה מחויב בקסדת אופנוע ולא בקסדת אופניים.

אבנר פלור: זו המשמעות.

אבנר פלור: כשהוא לא תקני, הוא לא אופניים.

אבנר פלור: מבחינתו הוא עשה שינוי שם.

יעקב אשר: הוא נראה כמו אופנוע, עושה רעש כמו אופנוע וטס כמו אופנוע, אבל לגבי האכיפה שלך, הוא אופנוע?

יעקב אשר: לא.

אבנר פלור: לא.

אבנר פלור: זה אופניים חשמליים.

יעקב אשר: אין לו לוחית רישוי, אין לו כלום.

יעקב אשר: השאלה שלי, האם אדם ששינה את התקן, והיום זה לא תקני, או הרכינוע או הגלגינוע או איך שתקרא לזה – יוצא חוטא נשכר.

אבנר פלור: לא, זה מוחרג בקסדה.

אביגל כספי: אם אני מסתכלת על הכלים האחרים, האופניים החשמליים, שהגיעו לפה לוועדה ב-2014- - -

יעקב אשר: אני חושב שלא צריך לעשות הפרדה בין אם זה מתוקנן או לא.

יעקב אשר: זו עבירה על החוק, נקודה.

יעקב אשר: עבירה, עבירה, עבירה.

חוה ראובני: אני לא רוצה להחיל על כלי לא תקני את הפטור מרישום רישוי.

חוה ראובני: רק 39 יד ו-טו.

יעקב אשר: אז תתקנו - יחולו עליו סעיפים אלה ואלה, ולא הבונוסים.

יעקב אשר: בבקשה.

גיל צ'רנוסקי: גיל צ'רנובסקי.

גיל צ'רנוסקי: אני פה מטעם פורום ה-15, אבל אני גם מנהל מטה בטיחות בגבעתיים.

גיל צ'רנוסקי: אני אומר את זה מהנקודה של מנהל מטה בטיחות.

גיל צ'רנוסקי: אם אנחנו עושים הפרדה בכלים החשמליים - לכלי הזה קסדה קסדה כזו, לכלי הזה קסדה אחרת, לכלי ההוא קסדה אחרת – מבחינת הסברה שאנחנו מתמודדים אתה, מנהלי מטות, זה יהיה כמעט בלתי-אפשרי, אם אנחנו לא מאחדים לכל הכלים החשמליים אותו סוג קסדה בצורה אחידה, כי אני אומר כציבור – אף אחד לא יידע: בכלי הזה אני צריך קסדה כזו, ובאחר – קסדה אחרת.

אבנר פלור: לכל הכלים החשמליים שמוגדרים כמו אופניים חשמליים, סאגווי, רכינוע וכו', הקסדה היא אותה קסדה.

אבנר פלור: רק ההבחנה שהיתה עם החצי קסדה, מה שחוה הציגה, זה לגבי טרקטורון ואופנוע, שמחויב בקסדה עד האפרכסת.

יעקב אשר: בעצם מה שהוא אומר, זה מה שהולך לקרות, שבאותו תחום שבין האופניים לרכינוע, גלגינוע וכו', הכול אותה קסדה.

חוה ראובני: השאלה היא איך נגדיר את הרכינוע הלא תקני, שלא יהיה משהו שיכלול גם- - -

אביגל כספי: לגבי אופניים חשמליים וגם לגבי גלגינוע נקבע העניין של תווית סימון – באופניים זה 39טז3 – הודבקה עליהם תווית בהתאם למאפיינים וכו', ובגלגינוע זה 39יח2 – שגלגינוע יישא תווית סימון כאמור בחלק ג' לתוספת השנייה.

אביגל כספי: השאלה אם לגבי הרכינוע את רוצה גם לקבוע את אותו עניין של תווית סימון?

יוחאי וג'ימה: איך מבחינים בין רכינוע תקני ללא תקני?

יוחאי וג'ימה: השוטר הפשוט לא יידע.

יוחאי וג'ימה: אף אחד לא יודע להבדיל.

אבנר פלור: לכן אנחנו כן רוצים לחייב אותו בקסדה.

אבנר פלור: אנחנו לא רוצים להכשיר אותו.

חוה ראובני: ברגע שאנחנו אומרים שלא התקיימו הדרישות, כל דבר נכנס.

חוה ראובני: רכב מנועי בעל זוג גלגלים מחוברים בציר אחד.

אבנר פלור: אנחנו לא רוצים להכשיר אותם.

אביגל כספי: כל דבר שאתה רואה בעין אפשר להשאיר.

אבנר פלור: ההבדל העיקרי בין התקני ללא תקני זה המהירות בעיקר.

אבנר פלור: זה הקריטי.

יעקב אשר: אבל אני לא רוצה שבגלל זה אני פוטר אותו מדברים אחרים.

אבנר פלור: הבנתי, אבל אני לא רוצה שמפה יובן שאני מכשיר אותו.

אביגל כספי: השאלה אם דרישות 4 עד 7 – ולגבי מדבקת הסימון?

חוה ראובני: בשליפה אני לא יכולה לנסח פה מדבקת סימון עם מה שצריך להיות כתוב בה ואיזה גודל והיא ואיזה גודל האותיות וכו'.

אבנר פלור: אולי אפשר לאשר את זה עקרונית, ולגבי הנוסח?

יעקב אשר: אנחנו יודעים את רוח הדברים.

יעקב אשר: אנחנו רוצים שכל ההגבלות יחולו גם על התקני והלא תקני.

יעקב אשר: מצד שני, לא לתת הם בונוסים, להכשיר אותם דה פקטו.

יעקב אשר: לכן נאשר את זה בכפוף לניסוח שלכם, שתעשו יחד עם הייעוץ המשפטי.

יעקב אשר: תקריאו את זה פחות או יותר עם הסעיפים הרלוונטיים, ואם יהי תיקון קטן כזה או אחר, אנחנו מאשרים.

חוה ראובני: מה שמסתמן פה מהדיבור זה שלעניין תקנות 39יד ו-39טו רכינוע כולל אף אם לא התקיים בו האמור בפסקאות (4) עד (7) להגדרת רכינוע.

אביגל כספי: לא ינהג אדם ברכינוע בין אם התקיימו בו דרישות פסקאות (4) עד (7) להגדרה ובין אם לאו.

חוה ראובני: אבל אנחנו מדברים על (4) עד (7) ועל תקנות 39יד ו-39טו.

חוה ראובני: אנחנו יודעים מה אנחנו רוצים.

יעקב אשר: תנסחו את זה לפי ההחלטות הללו.

יעקב אשר: זאת ההחלטה.

יעקב אשר: אני מעלה את זה להצבעה, את סעיף 2, תיקון תקנה 39יד.

יעקב אשר: מי בעד?

יעקב אשר: בעד התקנה – פה אחד

יעקב אשר: התקנה עברה פה אחד.

יעקב אשר: תקנה 84א.

חוה ראובני: זה בעניין אחר לגמרי, זה עניין כמעט פורמלי.

חוה ראובני: בתקנה 84א לתקנות העיקריות, בסופה יבוא: בטור א' – סוג הרכב – אמבולנס.

חוה ראובני: בטור ב' – התנאים: בעת שהמוסע בו נזקק להשגחה או טיפול רפואי בזמן הנסיעה.

חוה ראובני: תקנה 84א מונה את סוגי הרכב שמותר לבצע בהם הסעה בשכר.

חוה ראובני: לי באוטו הפרטי שלי אסור לבצע הסעה בשכר.

חוה ראובני: יש רשימה סגורה של כלים שמותר לבצע בהם הסעה בשכר.

חוה ראובני: משום מה אמבולנס, שמסיע בשכר את המטופלים, לא מנוי בתקנה.

חוה ראובני: אנחנו מבקשים להוסיף את האמבולנס, אבל רק בתנאי שהמוסע בו נזקק להשגחה או טיפול רפואי בזמן נסיעה.

חוה ראובני: הוא לא יכול להפוך רכב היסעים בזמנו החופשי.

יעקב אשר: הערות?

יעקב אשר: אין.

יעקב אשר: מי בעד?

יעקב אשר: מי נגד?

יעקב אשר: בעד התקנה – פה אחד

יעקב אשר: התקנה אושרה.

חוה ראובני: תיקון תקנה 94.

חוה ראובני: בתקנה 94 לתקנות העיקריות, בסופה יבוא: (6) לנסוע בנתיב שסומן בתמרור כנתיב סגור.

חוה ראובני: כאן אנחנו מדברים על רכב ביטחון.

חוה ראובני: תקנה 94 מסדירה את כל ההיתרים שיש לרכב ביטחון – דהיינו שיש לו פנס מהבהב, סירנה, שלצורך מילוי תפקידו מותר לו לעבור על הוראות מדיני התעבורה שמנויות בתקנה 94 - רמזורים אדומים, נגד הכיוון, חנויות אסורות וכו'.

חוה ראובני: אנחנו מבקשים להוסיף להיתרים האלה – זה התברר כחסר - לנסוע בנתיב שסומן כנתיב סגור.

חוה ראובני: יש מקומות שיש מעברים, שסגורים לתנועה בעיקרון - לרכב ביטחון לאפשר לנסוע בהם.

יעקב אשר: זה על אותה הגדרה של רכבים שנקראים היום רכבי ביטחון.

יעקב אשר: אני מתאר לעצמי שרק רכב ביטחון בשירות.

לאה ורון: סעיף 94 אומר: "אולם לא יעשה כן אלא במידה הדרושה למילוי התפקיד המוטל עליו ותוך כדי נקיטת אמצעי זהירות", שזה חשוב משמעותית.

יוחאי וג'ימה: מה ההגדרה של נתיב סגור?

חוה ראובני: לפי התמרור.

יוחאי וג'ימה: יכול להיות שבגלל ההיתר הזה אמבולנס יוכל לנסוע פתאום על - רק כי מותר לו, בלי שהוא מתואם.

יוחאי וג'ימה: האם זה נחשב גם?

חוה ראובני: אנחנו מדברים אך ורק על סגירות הנתיב בהסדרי תנועה אזרחיים, שיש תמרור, נתיב סגור.

חוה ראובני: לא מדברים על דרישות שבאות מכוח דינים אחרים.

חוה ראובני: בזה תקנות התעבורה לא עוסקות.

יעקב אשר: אני מעלה להצבעה את תיקון תקנה 94.

יעקב אשר: מי בעד?

יעקב אשר: מי נגד?

יעקב אשר: בעד התקנה – פה אחד

יעקב אשר: התקנה אושרה פה אחד.

חוה ראובני: חוזרים לקסדות ולכלים הדו-גלגליים.

חוה ראובני: 5.

חוה ראובני: תיקון 119.

חוה ראובני: בתקנה 119(ג) לתקנות העיקריות, במקום "מסוג כאמור בחלק ג' בתוספת השניה והיא קשורה" יבוא "שסומנה כאמור בפרט 9 לחלק ג' לתוספת השנייה ובלבד שמבנה הקסדה יכסה את אפרכסת האוזן והיא תהיה קשורה".

חוה ראובני: כאן אנחנו מדברים בדיוק אותו תיקון שדיברנו עליו קודם לגבי טרקטורון, אבל הפעם לגבי אופנוע, שזה אומר – אחת, בלי קסדות חצי; שתיים, חובה לרכוס; שלוש, מה שהאזרח צריך לבדוק זה לא את הטיב ואת סוג הקסדה אלא את הסימון שלה לפי הפרט שעוסק בקסדות אופנועים.

חוה ראובני: זה תיקון מקביל למה שעשינו בתקנה 1.

יעקב אשר: הערות?

יעקב אשר: אין.

יעקב אשר: מעלה להצבעה את תיקון תקנה 119.

יעקב אשר: מי בעד?

יעקב אשר: מי נגד?

יעקב אשר: בעד התקנה – פה אחד

יעקב אשר: התקנה אושרה פה אחד.

חוה ראובני: תיקון תקנה 122א.

חוה ראובני: בתקנה 122א לתקנות העיקריות - בתקנת משנה (א), בסופה יבוא "בסימן זה, "גלגינוע" – לרבות כהגדרתו בפסקה (2) להגדרת קורקינט ממונע בתוספת השנייה לחוק לייעול הפיקוח והאכיפה העירוניים ברשויות המקומיות, תעבורה, התשע"ו-2016.

חוה ראובני: התוספת הזו באה להחיל את דיני התעבורה, דיני הרכיבה על גלגינוע גם על גלגינועים לא תקניים, דהיינו שזה חל גם על גלגינוע לא תקני, וממילא השוטר או הפקח האוכף לא יצטרכו לבדוק, אם הכלי תקני או לא תקני כתנאי לתת דוח.

חוה ראובני: אם הוא רוכב על מדרכה, הוא לא צריך לבדוק אם זה כלי תקני.

חוה ראובני: אם הוא רוכב בלי קסדה, הוא לא צריך לבדוק אם זה לא תקני.

חוה ראובני: עשינו אותו דבר גם עם אופניים לפני מספר חודשים.

חוה ראובני: אנחנו מפנים להגדרה המורכבת בחוק לייעול האכיפה – זה עלה שם.

חוה ראובני: יש הגדרה קיימת – אנחנו מאמצים אותה; הגדרה שנכנסה לפני כשנה.

משה קונפורטי: מה הכוונה, לא תקני?

יעקב אשר: כמו שדיברנו קודם – אם מישהו החליף, ונתן במנוע משחק קטן.

משה קונפורטי: אז על זה הוא לא יכול גם לקבל במעמד הזה?

אבנר פלור: ההפך.

אבנר פלור: הוא יכול לקבל דוח, ודאי.

יעקב אשר: לא רצינו שהפקח יתחיל לבדוק מה כן ומה לא, ואם לא, הוא לא יכול לתת לו דוח על עבירה אחרת.

חוה ראובני: יש דברים שהם לא אסורים, אבל האסור הקיים על גלגינוע יחול גם אם הגלגינוע לא תקני, או אם לא ידוע אם הוא תקני או לא.

יעקב אשר: עוד הערות?

יעקב אשר: אני מעלה להצבעה את תקנה 122א.

יעקב אשר: מי בעד?

יעקב אשר: בעד התקנה – פה אחד התקנה אושרה.

יעקב אשר: התקנה עברה פה אחד.

יעקב אשר: תיקון תקנה 122ב.

חוה ראובני: בתקנה 122א לתקנות העיקריות – למעשה נשארה לנו רק פסקה אחת.

חוה ראובני: אנחנו עדיין בגלגינוע.

חוה ראובני: בתקנת משנה (ב) אחרי "שסומנה כאמור" יבוא "בפרט 1א(2)" ובמקום "הקשורה" יבוא "שתהיה קשורה"; "שתהיה קשורה" זה תיקון ניסוחי.

חוה ראובני: אנחנו מפנים לאיזו קסדה, שיהיה ברור איזה מהקסדות זה קסדת אופניים.

יעקב אשר: הערות?

יעקב אשר: מי בעד?

יעקב אשר: בעד התקנה – פה אחד התקנה אושרה.

יעקב אשר: התקנה עברה פה אחד.

חוה ראובני: תיקון תקנה 223.

חוה ראובני: בתקנה 223(ב) לתקנות העיקריות, במקום "מסוג כאמור בחלק ג'" יבוא "שסומנה כאמור בפרט 9 לחלק ג'" ובסופה יבוא "ובלבד שמבנה הקסדה יכסה את אפרכסת האוזן והיא תהיה קשורה ברצועה שתמנע את נפילתה בשעת הרכיבה".

חוה ראובני: כאן מדובר על קסדות אופנועים בעת לימוד נהיגה.

חוה ראובני: הלומד, המורה, שהם שוב – זה בדיוק אותו שינוי שעשינו קודם עם האופנועים, עם הטרקטורונים - רכוסה, לא קסדת חצי.

חוה ראובני: מבחן התקניות הוא לפי הסימון ולא לפי הטיב.

איתן ברושי: אפשר לשאול שאלה?

איתן ברושי: אתמול ישבו אתי האנשים שעוסקים באופניים חשמליים.

איתן ברושי: לא חשוב הפרטים.

איתן ברושי: אני שואל, זה חל גם עליהם?

איתן ברושי: למה לא להחיל עליהם את כל הכללים?

חוה ראובני: יש הצעת חוק מונחת לחייב רוכבי אופניים חשמליים בגירים בחבישת קסדה.

איתן ברושי: אדוני היושב-ראש, אין בעל הבית לדברים האלה.

חוה ראובני: ודאי שיש.

איתן ברושי: לא מדויק.

איתן ברושי: ישבתי עם האנשים האלה – כמובן, חלק מתפרנס מזה, ואין כתובת במשרד התחבורה, אין מקום שמייצג את הנושא של כלי הרכב שגורמים גם לאסונות.

איתן ברושי: הם לא מוגדרים.

איתן ברושי: גם בתשתיות, גם באישורים.

איתן ברושי: למה לא להפוך אותם לחלק מהעניין?

איתן ברושי: אתם מגדירים פה אופנוע וטרקטורון ומה שאתם רוצים.

איתן ברושי: אדם יכול לרכב בלי רשיון, אבל צריך קסדה – למשל, אין אישור למוסך שמטפל בהם.

איתן ברושי: הרי מוסך מורשה צריך מישהו שיהיה אחראי על המוסך.

איתן ברושי: יכתבו את ההוראות האלה בדם.

יעקב אשר: לא היית בתחילת הישיבה.

איתן ברושי: לכן התנצלתי.

יעקב אשר: מה שמביאים כאן

יעקב אשר: כרגע זה תקנות שמשלימות וסוגרות כל מיני פינות על דברים קיימים – חלקם גם דברים חשובים, הדרמטי ביותר לטעמי זה הרכינוע עם הקסדה.

יעקב אשר: יש הצעת חוק, ממשלתית שעברה בוועדת שרים לפני חודש-חודשיים.

יעקב אשר: אמורה להגיע לכאן.

יעקב אשר: היא חסרה גם לטעמי.

יעקב אשר: יש לנו ביקורת עליה, אבל שם יש כן מספר אלמנטים שאמורים להגיע בחקיקה הזאת.

יעקב אשר: אני מקווה שהממשלה תמלא את ימיה, ונוכל לעבור את זה.

אבנר פלור: עד גיל 18 אופניים חשמליים מחויבים בקסדה.

אבנר פלור: מה שאנחנו עושים - מעל גיל 18.

יעקב אשר: הוא מדבר על מוסכים.

איתן ברושי: ישראל יש בה היקף ענק של כלי רכב כאלה.

יעקב אשר: מי שישב אתך, ישב גם אתי.

יעקב אשר: זה גם נכון.

יעקב אשר: אגב, שכחת לומר גם ביטוח.

יעקב אשר: זה מוסכים, זה ביטוח, זה רשיון, זה לוחות זיהוי.

יעקב אשר: זה הרבה מאוד דברים שהיה צריך לעשות.

איתן ברושי: מי במשרד התחבורה הוא הכתובת לתחום הזה?

אבנר פלור: לגבי הנושא המקצועי והטכני של האופניים החשמליים, התקינה והנושא של שירותי תחזוקה וכל זה, יש אגף הרכב שהוא תחתיי, תחת מינהל תנועה.

אבנר פלור: הוא האחראי ואמון על הנושא הזה.

אבנר פלור: הוא הרגולטור של זה.

אבנר פלור: כל הנושא של שבילי האופניים ותקציבים זה מינהל תשתיות שהוא תחת המשנה למנכ"לית קובי בליטשטיין.

חוה ראובני: פיתוח זה בכלל משרד האוצר.

יעקב אשר: ההערה שלך נכונה מאוד-מאד, אבל היא לא קשורה כרגע לדיון הזה.

איתן ברושי: הממשלה לא יכולה תמיד לפעול באיחור.

איתן ברושי: אפשר לפעול באיחור – ממילא אף אחד לא אחראי פה על אף אחד, גם אין ענישה.

איתן ברושי: מה שיהיה, יהיה.

איתן ברושי: אז ייקח עוד שנה, אחר כך לא תהיה ממשלה, אבל בינתיים אלפי אנשים ובני נוער משתמשים בזה.

איתן ברושי: זה כלי תחבורה בתוך העיר.

איתן ברושי: הוא לא בין-עירוני, אבל הוא חלק מהפתרון למצוקת התחבורה.

איתן ברושי: אתם לא מתנהגים עם זה נכון.

חוה ראובני: השלטון המקומי מעורב בזה מאוד.

יעקב אשר: יש הערות?

יעקב אשר: אני מעלה להצבעה את תקנה 223.

יעקב אשר: מי בעד?

יעקב אשר: בעד התקנה – פה אחד

יעקב אשר: אושר פה אחד.

לאה ורון: חבר הכנסת איתן ברושי במקום חבר הכנסת איתן כבל.

יעקב אשר: 9.

חוה ראובני: תיקון התוספת השנייה.

חוה ראובני: בחלק ג' לתוספת השנייה לתקנות העיקריות – (1) בפרט 1א - בכותרת, במקום "גלגינוע" יבוא "רכינוע וגלגינוע" ולפני "39יח1" יבוא "39יד,"; (ב) בפסקה (2), במקום "לרוכבי גלגינוע", יבוא "לרוכבי רכינוע וגלגינוע""; (2) בפרט 9, פסקה (4) – תימחק.

חוה ראובני: התוספת השנייה עניינה בתקנים שחלים על מוצרי תעבורה למיניהם.

חוה ראובני: פרק 1א מסדיר את קסדת האופניים, אז אנחנו כאן מבקשים לתקן ולומר שהקסדה הזו, שהכותרת הזו, התקן הזה רלוונטי לא רק לגלגינוע אלא לרכינוע וגלגינוע, וזה (א) ו-(ב), שתי הפסקאות, כי הוספנו חובת חבישת קסדה לרכינוע.

חוה ראובני: פרט 9 פסקה (4) תימחק.

חוה ראובני: פרט (9) עניינו בקסדות אופנועים.

חוה ראובני: אנחנו מבקשים לבטל את ההפניה על התקן הבריטי כי הוא כבר לא קיים – הבריטים נמצאים כבר בתוך התקינה האירופית, והמוצרים משם באים עם הסימונים של התקנים האירופיים.

יעקב אשר: יש הערות?

יעקב אשר: מעלה להצבעה את תיקון התוספת השנייה.

יעקב אשר: מי בעד?

יעקב אשר: בעד – פה אחד

יעקב אשר: אושר פה אחד.

חוה ראובני: תחילה.

חוה ראובני: תחילתן של תקנות אלה, 30 ימים מיום פרסומן.

חוה ראובני: אנחנו יצירת עבירות חדשות – לא להיכנס לתוקף בו ביום.

יעקב אשר: מתי יהיה פרסומם?

חוה ראובני: בהקדם האפשרי.

חוה ראובני: ברגע שנגמר פה האישור ויש נוסח שהוועדה מאשרת, זה מועבר לשר לחתימה.

חוה ראובני: עם התיקונים שדיברנו עליהם.

חוה ראובני: ברור.

אביגל כספי: מדובר ברישא על נהיגה, אבל זה תיקון נוסחי.

יעקב אשר: יש מישהו שיכול לומר שזה לא נקרא נהיגה כי זה רכיבה?

אבנר פלור: פשוט אחידות.

אבנר פלור: זה רכיבה.

אבנר פלור: קראנו לזה כשירות רכיבה ולא כשירות נהיגה.

עבד אל חכים חאג' יחיא: תדאגו בנוסח הסופי שתהיה אחידות.

יעקב אשר: אבל שמהאחידות הזאת לא יברח לנו משהו חשוב בדרך.

יעקב אשר: נעלה להצבעה את סעיף התחילה.

יעקב אשר: מי בעד?

יעקב אשר: מי נגד?

יעקב אשר: בעד – פה אחד

יעקב אשר: אושר פה אחד.

יעקב אשר: קודם כל, התקנות האלה הן חשובות מאוד.

יעקב אשר: אחד הדברים החשובים זה קודם כל ההגדרות היותר ברורות, גם לציבור, כי אין עונשים אם לא מזהירים.

יעקב אשר: צריך לדעת מה כן ומה לא ומה מותר ומה אסור.

יעקב אשר: גם התקנה הזאת של גלגינוע ורכינוע, שדיברנו על זה לא מעט, חאג', אתה מלווה אותי ואני מלווה אותך הרבה בדיונים כאן, אז חובת חבישת הקסדה עכשיו נמצאת בתקנות ומחייבת.

יעקב אשר: ואיסור השימוש בחצי קסדה, כולל אם האדם רוכס אותה - אז הוא עובר על התקנה.

יעקב אשר: זה חשוב מאוד.

יעקב אשר: האצתי בהם לבוא מהר עם הצעת החוק היותר גדולה וחשובה לא פחות, וגם הצטרף לזה חבר הכנסת ברושי שדיבר על ההסתכלות הכוללת.

יעקב אשר: אני מקווה שזה יגיע במהרה.

יעקב אשר: בבקשה, חאג', דברי סיכום.

עבד אל חכים חאג' יחיא: התקנה – אנחנו בעד.

עבד אל חכים חאג' יחיא: רק באילוצי פקקים איחרתי - היתה תאונת דרכים במנהרה בכביש 6, וזה מאוד עיכב.

עבד אל חכים חאג' יחיא: מה שאני חושב, שאחרי התקנות האלה נשאר לנו – וכמעט בכל חוק אנחנו מעלים את זה - זה עניין האכיפה.

עבד אל חכים חאג' יחיא: כל התקנות האלה, אם לא תהיה אכיפה- -

יוחאי וג'ימה: הסברה ואכיפה.

עבד אל חכים חאג' יחיא: שני הדברים.

עבד אל חכים חאג' יחיא: בסופו של דבר, אם לא תהיה אכיפה, נשארנו באותו מקום.

עבד אל חכים חאג' יחיא: לכן אני מדגיש את הנושא הזה.

עבד אל חכים חאג' יחיא: החשיבות של האכיפה ותהיה מודעות שהולכים לאכיפה.

עבד אל חכים חאג' יחיא: עם מבצע אכיפה שיבוצע בכמה מקומות בחודש ימים, כולם יידעו, ואז תהיה הרתעה ואנשים יתחילו להבין שהעניין הוא רציני ומתכוונים למה שרושמים פה.

עבד אל חכים חאג' יחיא: זה מה שחשוב.

יעקב אשר: הבהרה.

יעקב אשר: יש כל כך הרבה שמות לדברים האלה – רכינוע וגלגילנוע - שנדע על מה היום אנחנו מחייבים היום את הילדים לחבוש קסדה.

אבנר פלור: הנושא של הגלגילנוע, שנקרא הקורקינט החשמלי, הוא כבר היה מחויב בקסדה ללא קשר לתקנות היום.

אבנר פלור: לגבי הרכינוע ומה שחוה אמרה, שזה נקרא הוברבורד וסאגווי – שאנחנו רואים אותם בשדה התעופה ובכל מיני מקומות - פה אנחנו הולכים לחייב קסדה.

אבנר פלור: התקנות האלה מחייבות את הקסדה.

אבנר פלור: כל ההיבט של קסדת חצי מתייחסת לטרקטורון, לאופנוע.

לאה ורון: תתייחסו לכלי עצמו - מהו אותו רכינוע, מהו אותו הוברבורד?

אבנר פלור: הסאגווי זה עם הידית.

אבנר פלור: המהירות שם היא עד 13 עד קמ"ש.

אבנר פלור: היום הסוגים שאנחנו מדברים עליהם זה רכינוע, שזה או סאגווי או הוברבורד.

אבנר פלור: מדברים על גלגינוע – קורקינט חשמלי, ואופניים חשמליים.

אבנר פלור: ההוברבורד זה- - -

יעקב אשר: הגלגלים הקטנים האלה, זה גם נחשב.

אבנר פלור: נכון.

איתן ברושי: מה שנוסע ויש לו מנוע, אפילו חשמלי, הוא כלי תחבורה.

יעקב אשר: הרלב"ד, משרד התחבורה, אולי גם נעשה את זה בצורה קבועה – אבנר, אני מבקש מהרלב"ד בעקבות אישור הדברים האלה, וזה שינוי – לצאת עם קמפיין הסברתי בעניין הזה.

יעקב אשר: עוררה אותי מנהלת הוועדה שעוררה אותה מנהלת ועדת המשנה של הבטיחות בדרכים הגב' דקלה טקו.

יעקב אשר: אני חושב שזה נכון בשיתוף עם המשרד, לעשות – לצאת עם קמפיין – יהיה לו הרבה – גם אם זה לא ייתן רק לפקחים או לשוטרים, אבל גם אם אני אצא לפארק, ואראה ילדים – אני יודע להעיר להם לפחות.

יעקב אשר: אני יודע במה מדובר.

יעקב אשר: זה קמפיין שההורים יוכלו לחנך את ילדיהם.

משה קונפורטי: אם אפשר שזה יהיה קמפיין חיובי ולא קמפיין הפחדה, כי קמפיינים חיוביים עובדים, וקמפיינים שליליים עושים נזק.

יעקב אשר: תודה רבה, גברתי מנהלת הוועדה, היועצת המשפטית.

יעקב אשר: הישיבה נעולה.